ธปท.คาดการเมืองกระทบจีดีพี 0.9%
ธปท.คาดการเมืองกระทบจีดีพี 0.9% แต่ยังมองบวกจากส่งออกและปัจจัยต่างประเทศ ปรับประมาณการเศรษฐกิจปีนี้เพิ่มเป็น 4.3-5.8%
29 เม.ย. 2553

ธปท.คาดการเมืองกระทบจีดีพี 0.9% แต่ยังมองบวกจากส่งออกและปัจจัยต่างประเทศ ปรับประมาณการเศรษฐกิจปีนี้เพิ่มเป็น 4.3-5.8%
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) แถลงผลการประเมินภาวะเศรษฐกิจในปีนี้ คาดว่า เศรษฐกิจจะขยายตัวอยู่ที่ระดับ 4.3-5.8% เพิ่มขึ้นจากเดิมที่เคยมองไว้ที่ 3.3-5.3% ส่วนปีหน้าคาดว่า จะขยายตัวที่ 3-5% จากเดิมคาดไว้ที่ 2.8-4.8% 
ทั้งนี้ อัตราเงินเฟ้อพื้นฐานในปีนี้ คาดว่าจะอยู่ที่ 1-2% จากเดิม 1.3-2.3% ส่วนปีหน้า คาดว่า จะอยู่ที่ 2-3% จากเดิมที่คาด 1.8-2.8% ขณะที่อัตราเงินเฟ้อทั่วไป คาดว่าปีนี้จะอยู่ที่ระดับ 3.3-4.8% จากเดิมที่คาด 3-5% ส่วนอัตราเงินเฟ้อทั่วไปในปีหน้าคาดว่าจอยู่ที่ 2.3-4.3% จากเดิม 2-4%
"การปรับประมาณการครั้งนี้ มีสาเหตุสำคัญมาจาก ภาวะเศรษฐกิจไทยในช่วงไตรมาส 4 ปีที่ผ่านมาและตัวเลขไตรมาส 1 ในปีนี้ ที่ธปท.เห็นมีความแข็งแกร่งกว่าที่ประเมินไว้เดิมมาก บวกกับเศรษฐกิจโลกที่ฟื้นตัวชัดเจนขึ้น สนับสนุนให้ภาคการส่งออกของไทยโตได้ดีกว่าคาด แต่ปัญหาสถานการณ์ทางการเมืองก็ส่งผลกระทบต่อเศรษฐกิจไทยพอสมควร เพราะถ้าการคาดการณ์ครั้งนี้ไม่รวมแรงฉุดจากสถานการณ์ทางการเมืองในกรณีปกติ อัตราการเติบโตทางเศรษฐกิจในปีนี้ จะโตได้มากกว่าที่เราประเมินไว้ 4.3-5.8% โตได้อีก 0.9%" นายไพบูลย์กล่าว
อย่างไรก็ตาม ธปท.ยังเชื่อว่า ปัญหาทางการเมืองที่เกิดขึ้นจะกระทบการเติบโตทางเศรษฐกิจในช่วงระยะเวลาหนึ่ง ซึ่งปัญหาที่เกิดขึ้นคงส่งผลกระทบต่อจำนวนนักท่องเที่ยวในช่วง 3 ไตรมาสหลังของปีนี้จะติดลบ 7% เทียบกับช่วงเดียวกันปีที่แล้ว จากแนวโน้มปกติที่ช่วงที่เหลือของปีน่าจะโตได้ 4% ส่วนการบริโภคภาคเอกชนน่าจะแผ่วลงเพราะว่ากิจกรรมบางส่วนไม่สามารถดำเนินได้ตามปกติ ทำให้การบริโภคจากแนวโน้มปกติที่น่าจะโต 5.3% ลดลงเหลือ 2.5% ส่วนการลงทุนภาคเอกชนน่าจะขยายตัวเหลือเพียง 5.1% จากแนวโน้มปกติที่คาดว่าจะโตได้ 8.9%